Afrikos korpusas

Vokietijos Afrikos korpusas () – Vokietijos kariuomenės ekspedicinės pajėgos (korpusas) Šiaurės Afrikoje per Antrąjį pasaulinį karą. Priklausė vermachtui. Turėjo apie 33 000 žmonių. Štabo būstinė – Tripolis, Libija. Iš pradžių dislokuotas padėti Italijai gintis Afrikos kolonijose. Dalyvavo karo veiksmuose Afrikoje nuo 1941 m. kovo iki kapituliacijos 1943 m. gegužę. Garsiausias korpuso vadas – feldmaršalas Ervinas Romelis, kurio reputacija kaip vieno gabiausių tankų vadų pelnė jam pravardę „Dykumų lapinas“ (der Wüstenfuchs).

 Istorija ir struktūra 
Afrikos korpusas suformuotas 1941 m. sausio 11 d. Vasarį jo vadu paskirtas vienas mėgstamiausių Adolfo Hitlerio generolų Ervinas Romelis.

Vyriausioji vermachto vadovybė (OKW) perkėlė Afrikos korpusą į Šiaurės Afriką, kad padėtų kautis Italijos kariuomenei. Italijos 10-oji armija operacijos „Kompasas“ metu (1940 m. gruodžio 9 – 1941 m. vasario 9 d.) sutriuškinta Didžiosios Britanijos kariuomenės ir paimta į nelaisvę (apie 133 000 karių). Afrikos korpusą iš pradžių sudarė tik 5-asis tankų pulkas, suformuotas iš 3-iosios tankų divizijos antrojo pulko. 1941 m. vasarį–kovą šias pajėgas perkėlus į Afriką, jos sujungtos į 5-ąją lengvąją diviziją. Balandžio pabaigoje–gegužės pradžioje prie 5-osios lengvosios divizijos prisijungė 15-osios tankų divizijos daliniai, perkelti iš Italijos. Tuo metu Afrikos korpusą sudarė dvi divizijos; jis buvo pavaldus Italijos vadovybei Afrikoje.

1941 m. rugpjūčio 15 d. Vokietijos 5-oji lengvoji divizija pervadinta į 21-ąją tankų diviziją, kuri tebebuvo pavaldi Afrikos korpusui. 1941 m. vasarą vermachto vadovybė padidino pajėgas Afrikoje ir įkūrė naują štabą – tankų grupę „Afrika“ (Panzergruppe Afrika). Rugpjūčio 15 d. mobilizuota tankų grupė (vadas E. Romelis), vadovauti Afrikos korpusui pavesta Liudvigui Kriuvelui. Tankų grupę sudarė Afrikos korpusas, keletas papildomų vokiečių dalinių (perkeltų į Šiaurės Afriką) ir du italų dalinių korpusai. 1942 m. sausio 30 d. tankų grupė pervadinta tankų armija „Afrika“ (Panzerarmee Afrika).

Vokietijai ir Italijai patyrus pralaimėjimą antrajame al Alameino mūšyje ir Sąjungininkams išsilaipinus Maroke ir Alžyre (operacija „Fakelas“), vermachto vadovybė dar kartą atsiuntė pastiprinimą į Afriką: 1942 m. lapkričio 19 d. Tunise dislokavo XC armijos korpusą (vadas Valteris Nehringas), gruodžio 8 d. – papildomą 5-ąją tankų armiją (vadas generolas pulkininkas Hansas Jurgenas fon Arnimas).

1943 m. vasario 23 d. pradinė tankų armija „Afrika“ (vėliau pavadinta Vokietijos–Italijos tankų armija) buvo pervadinta Italijos 1-ąja armija (vadas Italijos generolas Džovanis Mesė). Tuo tarpu E. Romelis paskirtas naujosios armijų grupės „Afrika“ (Heeresgruppe Afrika; kontroliavo Italijos 1-ąją armiją ir 5-ąją tankų armiją) vadu. Afrikos korpuso likučiai ir išlikę Italijos 1-osios armijos daliniai pasitraukė į Tunisą. 1943 m. kovą armijos grupės vadovavimas perduotas H. J. fon Arnimui. 1943 m. gegužės 13 d. Bono kyšulyje Afrikos korpusas drauge su visomis Šiaurės Afrikoje likusiomis Ašies pajėgomis kapituliavo.

Dauguma Afrikos korpuso karo belaisvių perkelti į Jungtines Amerikos Valstijas ir iki karo pabaigos laikyti karo belaisvių stovyklose Misisipėje, Teksase ir kitur.

 Sudėtis 
E. Romelį paskyrus naujai suformuotos tankų armijos „Afrika“ vadu, jo vadovybėje buvo keletas Italijos dalinių, įskaitant 4 pėstininkų divizijas. Dvi Italijos šarvuotosios divizijos „Ariete“ ir „Trieste“ iš pradžių liko italų kontrolėje kaip XX motorizuotas korpusas (vadas generolas Gastone Gambara).

 Korpuso vadai 
Afrikos korpusui vadovavo:
 Erwin Rommel: 1941 m. vasario 6 d. – 1941 m. rugpjūtis;
 Ludwig Crüwell: 1941 m. rugpjūtis – 1942 m. gegužė;
 Walther Nehring: 1942 m. gegužė–rugsėjis;
 Wilhelm Ritter von Thoma: 1942 m. rugsėjis–lapkritis;
 Fritz Bayerlein: 1942 m. lapkritis;
 Gustav Fehn: 1942 m. lapkritis – 1943 m. sausis;
 Kurt Freiherr von Liebenstein: 1943 m. sausis–vasaris;
 Karl Bülowius: 1943 m. vasaris;
 Heinz Ziegler: 1943 m. vasaris–kovas;
 Hans Cramer: 1943 m. kovas (kapituliacija).

 Išnašos 

 Šaltiniai 




Kategorija:Trečiojo Reicho kariniai vienetai
Kategorija:Korpusai